Prefixo ante-

O **prefixo ante-** ye un prefixo latín present en aragonés en a prefixación nominal, y menos a sobén en atrás prefixacions. Da un matiz temporal d'anterioridat y un matiz locativo d'estar debant. En adchectivos pa bel autor tamién una ponderación de qualidat. Ye común en cultismos y semicultismos en luengas neolatinas, pero tamién se troba fosilizau en palabras patrimonials como *antosta* (*ANTE*+*OBSTARE*), a on que ha perdiu a suya función como prefixo, u en toponimos como *[[Andecastieto]]* en Torla y *L'Andevilla* en Puertomingalvo.

En aragonés medieval se troba poco: *antedito*, *antepasado*, *antepeito* son n'esta etapa as palabras mes comuns con este prefixo. Tampoco en las parlas altoaragonesas actuals lo presentan guaires palabras, amás ye común la pronunciación actual como *anti-*: *antipasau*, *antipoca*, *antiseco*, dica en castellanismos claros como *antiojos* y *antiojeras*, y en os probables calcos d'o castellano *antiparras* u *antifuellas*.

## Sustantivos con prefixo ''ante-''
**Antecesor*.,
**Antecipar*.
**Antedito*.
**Antemuro*.
**[[Antipasau]]*,, continando a forma medieval *antepassado*.
**[[Antipoca]]*.
**[[Antevispra]]* (en Uncastiello) / *antevrispa* (en a Plana de Uesca, Fuencalderas, Luesia, Salas Altas, Lanuza y Chistau).
**[[Antepeito]]*, castellanizau como *antepecho* en o Semontano de Balbastro.

Son castellanismos clarament visibles por a suya fonetica *antiojos* y *antiojeras*, que en bella parla s'han rearagonesizau interpretando *–ojo* como masculín de *hoja* ("fuella"), dando *antifuellas* (en Ansó) y *antiparras* en Ansó y Tella.

## Adchectivos con prefixo ''ante -''
**Antipasau*: un tiempo chusto anterior a un tiempo ya pasau.
**Antiseco*.

## Adverbios y locucions adverbials relacionadas etimolochicament con ''ante-''
L'adverbio *antimás*, os adverbios espacials *antiparte* y *debant* (*DE*+*AB*+*ANTE*), y l'adverbio temporal *antes*/*antis* se relacionan etimolochicament con *ante-*.

Se considera adverbios plens que s'han d'escribir chuntos:
**Antiparte* / *antiparti*.
**Antimás*.

L'adverbio *antes* se combina con atras palabras fendo locucions adverbials como *(d')antes más*/*(d')antis más* ("antigament").

Si se presenta como *enantes*/*denantes*/*dinantes* (*de*+*en*+*antes*) puet significar "fa un inte" (Benás, Chistau, Baixo Penyas, Fueva, Monegros), pero en atra zona *dinantes* puet significar "antigament" u "antes mas" (Tella, Viello Sobrarbe). Manimenos Chabier Lozano Sierra y Ánchel Loís Saludas documentan que *dinantes* significa "anteriorment" en belsetán.

A locución *d'antes* en belsetán y chistabín, (pero documentada en a Carta de población de Río Deva), *d'antes más*/*mas d'antes* en chistabín y *antis mas* significan "antigament".

En locucions adverbials a vegadas se confunde con l'adverbio *antes* con o prefixo *ante-*. Ye o caso de  *antes d'ahier* (Fonz, Campo, Salas Altas) / *antes d'ahiere* (Benás, Chistau) / *antis d'ahier* (Ansó)/ *antes diahier* (Luesia, Uncastiello), que en bel puesto se diz *antiahier* en baixo Alcanadre y A Buerda, y coexistindo con *antesdahier* y *anterdahier* en o Semontano de Balbastro u *antiyer* (ROD) sin que conste ixa coexistencia (en la Plana de Uesca).

En o caso d'a locución adverbial *antes d'anoche*, conservada como *antes d'anuet* en belsetán sería contimparable encara que no figure entre las normas de l'academia.

En o castellano con restos d'aragonés d'os Monegros y Baixo Aragón tenemos una denominación pa o día d'antis d'ahiere que no se troba en l'Alto Aragón y que se fa en base a doblar o prefixo *ante-*: *antinteayer* (Torrociella d'Alcanyiz), *antinteayer* (Monegriello), diferents a *el altro antes d'ayer* (en belsetán), *un diya antes d'ahiere* que ye como se diz en chistabín, *en l'atro despus d'ahiere* (en benasqués) u *l'otro antesdahier* propio d'o baixorribagorzán.

## Referencias